
Helt siden jeg var liten har jeg vært nysgjerrig på nye smaker. Som toåring fråtset jeg for eksempel i oliven på en ferie i Spania, noe jeg velger å ta som et tegn på at jeg aldri har vært helt som alle andre barn i matveien! Det tok heller ikke lang tid før jeg begynte å lage middag hjemme til hele familien, bare fordi jeg syntes det var så gøy.

I oppveksten brukte jeg utallige timer på kokebøker og matprogrammer på TV for å lære mer om forskjellige smaker, teknikker og råvarer. Spesielt den rødrutete kokeboka til Ingrid Espelid Hovig ble flittig lest fordi den ga meg en god basiskunnskap. På starten av 2000-tallet ble også Jamie Oliver en stor inspirasjonskilde i matveien, og jeg drømte ofte om å bli like kul som ham.

Da jeg skulle begynne på videregående, ønsket hjertet mitt at jeg skulle velge kokkelinja, mens hodet – også kanskje på grunn av påvirkning utenfra – mente at jeg burde ta generell studiekompetanse. Selv om matlaging forble en stor del av livet mitt, valgte jeg å gå den «trygge veien» og utdannet meg innen økonomi, og etter hvert begynte jeg å jobbe i bank.

For snart 15 år siden traff jeg Christina, og vi kjøpte drømmerekkehuset på Jar. Utfordringen var bare at vi hadde lån opp til ørene, og inntektene våre strakk ikke til. Det var da Christina foreslo at vi skulle begynne med «dumpster diving», altså å finne mat som er kastet av dagligvarebutikkene. Det er altfor «crazy» for meg, tenkte jeg, og nektet å bli med på det. Men et halvt år fram i tid var økonomien fortsatt like trang, så jeg lot meg overtale til å prøve. Gjennom det fikk jeg øynene opp for hvor utrolig mye god mat som kastes. Matbudsjettet vårt gikk fra 8000 til 1500 kroner i måneden, og det gikk sport i å leve som konger på budsjett. Ikke minst ble vi opptatt av å kaste minst mulig selv.

Etter hvert fikk vi to barn, og det passet rett og slett ikke lenger å lete etter mat i søppelkasser utenfor butikkenes åpningstider. Samtidig begynte jeg også å interessere meg for dyre viner. Maten jeg lagde ble derfor stadig mer fancy for å matche vinene, og plutselig var matbudsjettet tilbake der hvor det hadde vært – om ikke høyere. I 2017 bestemte jeg meg dessuten for å erobre verden med maten min ved å starte Instagram-kontoen @Krisslovesfood. Med engelsk i ekte Petter Solberg-stil (søk det opp på YouTube) og intensjoner om å utkonkurrere internasjonale kokker i verdensklasse med mine fjonge retter, ble det et skikkelig mageplask. Heldigvis, kan man si, for det dro meg rett ned på landjorda igjen. Jeg skjønte at det kanskje ikke var så dumt å bytte til å kommunisere på norsk, og å begynne å snakke om de tingene jeg faktisk er god på og brenner for, nemlig å spise godt og sunt for en billig penge. Manges liv er jo hektisk, og da er det lett å ty til enkle løsninger som kanskje ikke er så bra for verken kroppen eller lommeboka. Det hadde jeg lyst til å gjøre noe med.

Min nye retning viste seg å være et godt valg. Interessen for budskapet mitt vokste, og for tre år siden tok jeg steget fullt ut og sa opp den trygge jobben min i banken. Jeg lever nå av å formidle kunnskap om mat på fulltid.

Med denne boka håper jeg å redusere det evige stresset rundt «hva skal vi ha til middag i dag?». I hendene dine har du nå en middagsplan for hverdagene i ti uker framover, med budsjett og ferdig handleliste for hver uke. Ukeshandling krever én litt lengre og dyrere handletur enn du kanskje er vant til, men denne tiden og disse pengene vil du fort spare inn fordi du unngår alle de mange kortere turene i butikken i løpet av uka.

Det er også viktig for meg at det meste skal være laget fra bunnen av og hovedsakelig bestå av rene råvarer. For å få til det på budsjett, må de råvarene du kjøper mest av brukes til flere måltider gjennom uka. Ukemenyene er derfor utviklet slik at alle råvarene blir brukt opp. Jeg har valgt å gå for «ukas stjerne» og la en grønnsak få skinne litt ekstra en ukes tid. Det er sånn jeg virkelig sparer penger, fordi det fører til at mindre mat går i søpla!

Det er ikke til å komme bort fra at det ofte kreves litt mer tid på kjøkkenet for å lage mat fra bunnen av enn om du kjøper ferdigretter, men jeg har prøvd å gjøre det enkelt for deg. Mange av rettene på de neste sidene er derfor såkalte alt-i-ett-retter, sånn at du skal bruke så lite tid som mulig på selve matlagingen. Hverdagen er travel, så det er effektivitet som gjelder. Så kan vi heller bruke helgene til å kose oss lenge på kjøkkenet. Da er det deilig å ha fri til å lage litt ekstra avansert mat – eller du kan gjøre også helgene enkle og spise opp de gode restene fra uka som gikk!

God middag!


PLANLEGG GODT, OG SPAR PENGER!

Alle ukemenyene i denne boka er beregnet for 4 personer og skal koste under 600 kroner.

Det er flere som har spurt meg om dette i det hele tatt er mulig? Det er det! Men det krever at du, i likhet med meg, er flink til å sjekke priser i butikkene, og at du i hovedsak velger de billigste varene. De aller fleste matvarekjedene har egne lavprisvarer, som ofte er billigere og som regel akkurat like gode som varene til høyere pris. Jeg har tatt utgangspunkt i de billigste varene fra de tre store lavpriskjedene når jeg har laget budsjettet.

Få alltid oversikt over hva du har hjemme før handleturen. Da unngår du å kjøpe dobbelt opp, samtidig som matbudsjettet og matsvinnet minsker. Jeg starter med å sjekke kjøleskap, deretter fryser og til slutt kjøkkenskap.

I handlelistene har jeg oppgitt den eksakte mengden du trenger for å lage maten. I budsjettene, derimot, er de fleste varene oppgitt slik du vanligvis får kjøpt dem i butikken, ofte som hele pakker/poser, slik at sluttsummen skal bli mest mulig reell. Det vil si at det kan bli litt rester av grønnsaker eller andre varer som ikke fås i løsvekt. Disse egner seg heldigvis godt som snacks eller i matpakken, eller som ekstra tilskudd til middagene. Noen av dem kan du også bruke i flere av ukemenyene, som for eksempel hvitløk og byggryn.

Merk at hvis dere er en familie med to tenåringer, så vil det ikke alltid være nok mat med disse menyene. Da kan det være lurt å spe på med ekstra protein og karbohydrater. Du kan enten bruke mer av ingrediensene som er oppgitt, eller tilføre måltidet andre råvarer. Belgfrukter har en mild og nøytral smak, og passer perfekt som et mettende tilskudd til rettene i ukemenyene. Det samme gjelder fiberrike grønnsaker som brokkoli, blomkål og spinat – de gir både fylde og næring.

Skal du derimot lage middag til to, går det stort sett fint å halvere oppskriftene, men merk da at prisen ikke nødvendigvis vil bli halvert samtidig. Det kan være like smart å lage mat til fire og fryse ned restene. De aller fleste rettene i boka egner seg bra til frysing.

Jeg skal innrømme at det var et lite mareritt å lage budsjett til denne boka. Ikke fordi det var så vanskelig å lage budsjettet i seg selv, men fordi butikkene endrer prisene sine hele tiden. En brokkoli kan gå fra å koste 15 kroner til 30 kroner over natten basert på sesongvariasjoner, og dette gjelder mange andre varer også. Eksempelvis har fisk økt mye i pris i det siste, og er for øyeblikket vanskelig å finne under 200 kroner kiloen. Heldigvis finnes det billigere alternativer i frysedisken som sei i blokker. Dette er også 100 % fisk, men stykkedeler som ikke er fine nok til å selges som filet alene. Derfor presses delene sammen til en blokk og fryses ned. Ønsker du å gå for fiskefileter, går det helt fint, men da vil budsjettet høyst sannsynlig overstige 600 kroner – akkurat nå.

Mange butikker selger frukt og grønt i løsvekt, men ikke alle. Noen butikker tvinger deg til å kjøpe billigmerkene i store kvanta – som rødløk. Alternativet er den dyre rødløken med to stykk i strømpe. Da gjelder det å være god til å planlegge. 1-kilosposen er ikke nødvendigvis dyr i det lange løp, siden rødløk har lang holdbarhet, men det krever at du planlegger for å bruke den gjennom de neste ukene. Varer i budsjettet kan også bli utsatt for krympflasjon, altså at matvaren selges til samme pris, men i mindre forpakning.

Eksempel på budsjett




	INGREDIENS
	MENGDE
	PRIS



	kylling lårfilet
	800 g
	83,00



	nakkekoteletter
	400 g
	79,00



	kikerter
	1 boks
	12,00



	egg
	6 stk.
	29,00



	røkt laks
	400 g
	79,00



	brokkoli
	3 stk.
	45,00



	gulrøtter
	1 kg
	23,00



	gul løk
	2 stk.
	6,00



	vårløk
	1 bunt
	24,00



	hvitløk
	1 pakke
	13,00



	spinat, frossen
	450 g
	15,00



	ingefær
	2 cm
	4,00



	byggryn
	1 kg
	33,00



	lime
	1 stk.
	4,00



	revet ost
	200 g
	32,00



	melk
	1 liter
	20,00



	rømme
	3 dl
	22,00



	lasagneplater
	1 pakke
	33,00



	eggnudler
	250 g
	14,00



	brød
	1 stk.
	19,00



	SUM
	 
	589,00





I de fleste budsjettene er det litt slingringsmonn for å ta høyde for noe av dette. Jeg kan likevel ikke garantere at den reelle prisen ender på under 600 kroner. Men velger du de billigste alternativene skal det i hvert fall ikke være langt unna – med mindre prisveksten løper helt løpsk de neste årene. Budsjettet er basert på priser fra høsten 2025. Ta det med i beregningen før handleturen. På den annen side kan du også ende med å betale mindre enn det jeg har estimert dersom du kommer over gode tilbud.

Siden du nå allerede har en middagsplan klar for de neste ti ukene, kan det lønne seg å følge med på apper og tilbudsaviser og langtidsplanlegge. Det kan komme veldig gode tilbud på varer med lang holdbarhet, som linser, pasta eller hermetiske tomater, og på matvarer som egner seg godt til frysing. Jeg liker å bruke fryseren aktivt, spesielt når det kommer til varer fra datovaredisken. En tommelfingerregel er at mat med mye fett har holdbarhet 3-6 måneder i fryseren, mens magrere varianter som hvit fisk og kyllingfilet holder minimum 9 måneder. Frukt (unntatt banan), bær og urter har tilnærmet evig holdbarhet i fryseren. Det kan være mye å spare på å handle inn disse varene mens de er på tilbud i stedet for å kjøpe dem den uka du skal bruke dem.

Dersom du ikke har tid eller ork til å være en like aktiv prisjeger som meg, og bare vil plukke varer av merker du kjenner eller foretrekker, så ingen fare. Jeg kan nok likevel garantere deg at du reduserer matbudsjettet ved å ukehandle etter en middagsplan som er skapt for at du skal bruke opp mest mulig av råvarene.

Lykke til!

